《兰亭序墨本》
宋代·罗颂

文皇嗜好非声色，偶爱兰亭亦其癖。
河南犹恐后来闻，竟使昭陵饿真迹。
世閒能悟知几人，墨本珍传意愈勤。
有似春云隐明月，光影还到行江分。
法曹得此深恨晚，有客携从大梁远。
多言南渡罕曾见，大胜薛家蝉翼本。
嗟我学书从少年，较计点画分媸妍。
老拈撅笔万事懒，忽见锦轴心凄然。
真行姿媚公所取，篆隶何妨更兼有。
退之但作石鼓歌，谈笑讥诃换鹅手。

作者简介：罗颂（？～一一九一），字端规，徽州歙县（今属安徽）人。汝楫子。高宗绍兴二十二年（一一五二）以荫补承务郎。历湖北帅司主管机宜文字，行在检点赡军酒库所干办公事。擢通判镇江府，知郢州。光宗绍熙二年卒。有《狷庵集》，已佚。事见《新安文献志》卷八四《罗郢州墓志》，明弘治《徽州府志》卷七、清道光《歙县志》卷八有传。